ഇരുചക്രവാഹന യാത്രക്കാരിയോട് അപമര്യാദയായി പെരുമാറിയതായി പരാതി എസ് ഐയ്ക്ക് സസ്പെന്ഷന് കൊല്ലം: 08.09.2021 ഇരുചക്രവാഹനയാത്രക്കാരിയോട് അപമര്യാദയായി പെരുമാറിയെന്ന പരാതിയില് സബ്ബ് ഇന്സ്പെക്ടര്ക്ക് സസ്പെന്ഷന്. ഡ്രൈവിംഗ് ലൈസന്സ് തട്ടിയെടുക്കുകയും ചെയ്തുവെന്നും പരാതിയില് പറയുന്നു. കൊല്ലം റൂറല് ജില്ലയിലെ കുളത്തൂപ്പുഴ സ്റ്റേഷനിലെ ഗ്രേഡ് എസ് ഐ അജിത്ത് കുമാറിനെയാണ് സര്വീസില് നിന്ന് സസ്പെന്ഡ് ചെയ്തത്. ഡ്യൂടിയില് ഇല്ലാതിരുന്ന സമയത്ത് മദ്യപിച്ച് ഇരുചക്രവാഹനയാത്രക്കാരിയെ തടഞ്ഞ് മോശം വാക്കുകള് പ്രയോഗിച്ചുവെന്ന് പരാതിയില് പറയുന്നു. സംഭവത്തില് കുളത്തൂപ്പുഴ പൊലീസ് സ്റ്റേഷനില് രജിസ്റ്റര് ചെയ്ത കേസിനെ തുടര്ന്നാണ് കൊല്ലം റൂറല് ജില്ലാ പൊലീസ് മേധാവി കെ ബി രവി സസ്പെന്ഷന് ഉത്തരവ് പുറപ്പെടുവിച്ചത്.